สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 18 ก.ค.60
19 ก.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (18 ก.ค.) โดยได้รับปัจจัยกดดันจากการร่วงลงของหุ้นโกลด์แมน แซคส์ หลังจากทางธนาคารได้เปิดเผยรายได้จากการซื้อขายตราสารหนี้และรายได้จากธุรกิจเทรดดิ้งที่ปรับตัวลดลงอย่างมาก ขณะที่หุ้นกลุ่มประกันสุขภาพร่วงลง เนื่องจากนักลงทุนวิตกกังวลเกี่ยวกับความล่าช้าของการออกกฎหมายประกันสุขภาพฉบับใหม่ของประธานาธิบดีโดนัลด์ ทรัมป์ อย่างไรก็ตาม การพุ่งขึ้นของหุ้นกลุ่มเทคโนโลยีได้หนุนดัชนี Nasdaq และ S&amp;P500 ปิดทำนิวไฮ หลังจากบริษัทเน็ทฟลิกซ์เปิดเผยผลประกอบการที่แข็งแกร่ง
ดัชนีเฉลี่ยอุตสาหกรรมดาวโจนส์ปิดที่ 21,574.73 จุด ลดลง 54.99 จุด หรือ -0.25% ดัชนี S&amp;P500 ปิดที่ 2,460.61 จุด เพิ่มขึ้น 1.47 จุด หรือ +0.06% และดัชนี Nasdaq ปิดที่ 6,344.31 จุด เพิ่มขึ้น 29.87 จุด หรือ +0.47%
 
ตลาดหุ้นยุโรปปิดร่วงลง เมื่อคืนนี้ (18 ก.ค.) หลังจากสกุลเงินยูโรพุ่งแตะระดับสูงสุดในรอบ 14 เดือนเมื่อเทียบกับดอลลาร์ ซึ่งส่งผลให้นักลงทุนวิตกกังวลเกี่ยวกับผลประกอบการของบริษัทส่งออกของยุโรป นอกจากนี้ ตลาดยังได้รับแรงกดดันจากผลประกอบการที่ย่ำแย่ของบริษัทจดทะเบียนรายใหญ่
ดัชนี Stoxx Europe 600 ร่วงลง 1.1% ปิดที่ 382.58 จุด ซึ่งเป็นการปรับตัวลงหนักสุดนับตั้งแต่วันที่ 29 มิ.ย.
ดัชนี CAC-40 ตลาดหุ้นฝรั่งเศสปิดที่ 5,173.27 จุด ลดลง 56.90 จุด หรือ -1.09% ดัชนี DAX ตลาดหุ้นเยอรมันปิดที่ 12,430.39 จุด ลดลง 156.77 จุด หรือ -1.25% ดัชนี FTSE 100 ตลาดหุ้นลอนดอนปิดที่ 7,390.22 จุด ลดลง 13.91 จุด หรือ -0.19%
 
ตลาดหุ้นลอนดอนปิดลดลง เมื่อคืนนี้ (18 ก.ค.) จากแรงกดดันของรายงานผลประกอบการที่ย่ำแย่ของบริษัทเอ็กซ์พีเรียน ผู้ให้บริการข้อมูลการเงินรายใหญ่ของโลก ซึ่งฉุดหุ้นบริษัทดังกล่าวร่วงลงอย่างหนัก อย่างไรก็ตาม ดัชนี FTSE 100 ลดช่วงลบในระหว่างวัน จากอานิสงส์การที่ค่าเงินสกุลปอนด์ร่วงลง ภายหลังจากอังกฤษเปิดเผยตัวเลขเงินเฟ้อที่ขยายตัวต่ำกว่าคาดการณ์
ดัชนี FTSE 100 ลดลง 13.91 จุด หรือ -0.19% ปิดที่ 7,390.22 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (18 ก.ค.) หลังจากมีรายงานข่าวว่า ซาอุดิอาระเบียกำลังพิจารณาปรับลดการส่งออกน้ำมันลงอีก 1 ล้านบาร์เรล/วัน นอกจากนี้ สัญญาน้ำมันดิบยังได้แรงหนุนจากสกลเงินดอลลาร์ที่อ่อนค่าลงเมื่อเทียบกับสกุลเงินหลักๆ
สัญญาน้ำมันดิบ WTI ส่งมอบเดือนส.ค. เพิ่มขึ้น 38 เซนต์ หรือ 0.8% ปิดที่ 46.40 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 42 เซนต์ หรือ 0.9% ปิดที่ 48.84 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (18 ก.ค.) โดยสัญญาทองคำปิดในแดนบวกติดต่อกัน 3 วันทำการ เนื่องจากการอ่อนค่าของสกุลเงินดอลลาร์ยังคงเป็นแรงกระตุ้นให้นักลงทุนเข้าซื้อทองคำอย่างคึกคัก
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 8.2 ดอลลาร์ หรือ 0.66% ปิดที่ระดับ 1,241.90 ดอลลาร์/ออนซ์ ซึ่งเป็นระดับสูงสุดนับตั้งแต่วันที่ 30 มิ.ย.
สัญญาโลหะเงินส่งมอบเดือนก.ย. เพิ่มขึ้น 16.9 เซนต์ หรือ 1.05% ปิดที่ระดับ 16.268 ดอลลาร์/ออนซ์
สัญญาพลาตินัมส่งมอบเดือนต.ค. ปิดทรงตัวที่ระดับ 930.30 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 1.15 ดอลลาร์ หรือ 0.1% ปิดที่ 864.40 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (18 ก.ค.) จากแรงกดดันของกระแสความวิตกกังวลในตลาดเกี่ยวกับความไม่แน่นอนในนโยบายของประธานาธิบดีโดนัลด์ ทรัมป์ หลังจากที่วุฒิสมาชิก มิทช์ แมคคอนเนลล์ แกนนำเสียงข้างมากของรีพับลิกันในวุฒิสภาสหรัฐได้ออกมายอมรับว่ายังไม่สามารถล้มเลิกกฎหมายประกันสุขภาพของรัฐบาลชุดก่อน หรือ “โอบามาแคร์” และแทนที่ด้วยกฎหมายประกันสุขภาพฉบับปรับปรุงของวุฒิสภาซึ่งผลักดันโดยสว.รีพับลิกันได้ เนื่องจากทางพรรคยังไม่สามารถรวบรวมคะแนนเสียงให้เพียงพอต่อการโหวตผ่านร่างกฎหมายดังกล่าวในขณะนี้
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1563 ดอลลาร์ จากระดับ 1.1478 ดอลลาร์ ในขณะที่ปอนด์อ่อนค่าลงแตะ 1.3049 ดอลลาร์ จากระดับ 1.3054 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7923 ดอลลาร์ จากระดับ 0.7797 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 112.00 เยน จากระดับ 112.63 เยน และอ่อนค่าลงเมื่อเทียบกับฟรังก์สวิส ที่ระดับ 0.9540 ฟรังก์สวิส จากระดับ 0.9622 ฟรังก์สวิส